Kristen Koalisjon Norge

Kristen Koalisjon Norge (KKN) ble grunnlagt den 21. april 1993 av kristenlederne Ludvig Karlsen, Emanuel Minos, Finn Jarle Sæle, Jan-Aage Torp og Arvid Tångberg, med Christian Coalition of America som forbilde. Hovedkontoret ble lagt til Lillestrøm med Torp som eksekutivsekretær. Formålet med KKN var å mobilisere kristne velgere i Norge til samfunnsengasjement og politisk innflytelse. Christian Coalitions grunnlegger, TV-predikanten og tidligere presidentkandidat Pat Robertson, kom til Norge i september 1993 for å hjelpe KKN i arbeidet. KKN var særlig aktiv i 1993–99 med en rekke bokutgivelser og initiativ i «åndskampen».

KKN relansert

I 2016 ble Kristen Koalisjon Norge relansert av sjefredaktør Finn Jarle Sæle i avisen Norge Idag, og pastor i Oslokirken Jan-Aage Torp med Torp som leder av sentralstyret.
KKN er blitt angrepet i media for å tilhøre «den kristne høyresiden (som) har en hang til konspirasjonsteorier». og for å «framstille det slik at den norske staten driver en form for planlagt forfølgelse av norske foreldre»
KKN samarbeider med kristenledere som Jan Hanvold og Svein-Magne Pedersen samt ulike prester og pastorer i norske menigheter, og samarbeider også gjennom nyopprettede virksomheter som «Ja til LIVET, Norge!» og «Ombudsman for familien». KKN har gjentatte ganger forsvart predikanter som ansees som kontroversielle og angripes i norske medier. I norsk samfunnsliv samarbeider KKN tett med psykologspesialisten Einar Columbus Salvesen og andre psykologer og fagfolk.
På internasjonalt nivå samarbeider KKN særskilt med representanter og organisasjoner som omtales i media som «familielobbyen». Blant annet gjelder dette parlamentarikerne Ben-Oni Ardelean, Titus Corlățean og Dumitru Mihalescul (Romania), Valeriu Ghilețchi (Moldova), Piotr Uściński (Polen) m.fl. KKN samarbeider med det europeiske kristne partiet European Christian Political Movement (ECPM) om å arrangere pro-israelske seminarer i Europaparlamentet. KKN har et utstrakt samarbeid med Jerzy Kwaśniewski som leder det polsk-europeiske Institute for Ordo Iuris Legal Culture. KKN er også engasjert i kampen for menneskerettigheter i Pakistan.
KKN har bistått norske statsborgere som mener å være feilbehandlet av barnevern i Norge, ikke minst i saken i Polen om Silje Garmo.
KKN samarbeidet med den polske ministerråden i Norge, Slawomir Kowalski, som i februar 2019 ble erklært persona non grata av Norges regjering. KKN ga Kowalski Æresbevisningen da han ble erklært uønsket.

Familievernprisen

I 2017 lanserte Torp Familievernprisen som skal tildeles årlig av Kristen Koalisjon Norge «til et individ, gruppe eller organisasjon som har stått opp for familier og menneskets verdighet på en ekstraordinær måte, i Norge og/eller utenfor». 
Vinneren i 2017 var en norsk-rumenske familie som ble fratatt sine fem barn av barnevernet i Naustdal i november 2015, men fikk dem tilbake etter behandling i Fjordane tingrett i mai 2016 . Saken førte til omfattende demonstrasjoner i mange land mot barnevernet i Norge . Jan-Aage Torp foretok prisoverrekkelsen i en direktesending på TV Visjon Norge.
I 2018 ble Familievernprisen tildelt av Kristen Koalisjon Norge til to personer : Den polsk-norske legen Katarzyna Jachimowicz som ble fratatt sin legestilling i Telemark fordi hun påberopte seg sin samvittighetsfrihet som lege, spesifikt på grunn av «spiralnekt», og som siden vant i Høyesterett , og den polske juridiske tenketanken i Warszawa, Instytut na rzecz Kultury Prawnej Ordo Iuris, på grunn av sin innsats for konservative verdier med tanke på abort, ekteskap og familie, herunder også kampen for norske og polske familier som var blitt fratatt sine barn av barnevernet. Også i 2018 ledet Jan-Aage Torp prisoverrekkelsen i en direktesending på TV Visjon Norge.